Imtella' Frar 16, 2021 - Aġġornata 16 Ta' Frar, 2021 3:58pm Rapport: Glen Falzon Il-Gvern qed ifittex li jsib tarf tal-kwistjoni tal-kirjiet ta' qabel l-1995 billi jinstab bilanċ bejn l-interessi tal-inkwilini u s-sidien tal-proprjetajiet maqbuda f'sitwazzjoni li ilha tiżviluppa s-snin. Dalgħodu fil-programm TVAM, il-Ministru għall-Akkomodazzjoni Soċjali, Roderick Galdes, ikkonferma li għaddejja ħidma biex jinstabu soluzzjonijiet dwar il-kirjiet protetti li la joqorsu lill-inkwilini u lanqas lis-sidien tal-proprjetajiet. Il-Ministru għall-Akkomodazzjoni Soċjali, Roderick Galdes, qal li l-kwistjoni tal-kirjiet ta' qabel l-1995 ilha takkumula s-snin u l-Gvern impenjat li jindirizzaha darba għal dejjem, "Issa l-Istat jista' jsib il-bilanċ. Il-bilanċ sintendi jiswa l-flus… Is-soluzzjoni hi li ma jkunx hemm żgumbramenti." Intervistat fil-programm TVAM, il-Ministru Galdes qal li din il-kwistjoni tixbah il-kwistjoni tal-kirjiet li nqalbu fi ċnus u hemmhekk il-Gvern fittex il-proporzjonalità billi offra sostenn finanzjarju. Fid-dawl ta' sentenzi mill-Qorti Kostituzzjonali, li jagħtu raġun lis-sidien tal-proprjetà, il-Ministru Galdes indika li se ssir ġustizzja magħhom ukoll. Lis-sidien b'ċertament b'dak li se nħabbru naħseb se jkunu f'pożizzjoni ħafna aħjar milli kienu fl-aħħar 50 sena mindu kellna dawn il-liġijiet. Il-liġi tal-kirjiet, li għadha tgħodd għall-proprjetajiet mikrija qabel l-1995, kienet riżultat tal-problemi tal-housing ta' wara t-Tieni Gwerra Dinjija u gvernijiet differenti riedu jassiguraw li l-poplu jkollu saqaf fuq rasu b'kirjiet protetti/ Ħafna mill-postijiet b'din it-tip ta' kirja jinsabu fiż-żona tal-Port il-Kbir.